Johan Gjøstein

Johan David Haslund Gjøstein (født 5. januar 1866 på Stord i Hordaland, død 15. februar 1935 i Stavanger) var en norsk skolemann og politiker, i tolv år stortingsrepresentant, først for Arbeiderpartiet, deretter Norges Socialdemokratiske Arbeiderparti.Vilhelm Haffner: Stortinget og statsrådet 1915–1945, bind 1, Oslo 1949, side 260–261. 

Gjøstein tok eksamen ved Stord seminar i 1884 og studentereksamen i Kristiania 1887. I 1888 dro han til USA, der han endte opp som redaktør av Dagbladet i Chicago. Tilbake i Norge i 1890 ble han lærer ved Stavanger folkeskole (Petri skole) og fra 1909 bestyrer ved Solvang skole. Fra 1921 til 1935 var han konstituert skoledirektør i Agder og Stavanger bispedømmer.

Han var en sentral mann i politikken i Stavanger, og en drivende kraft da avisen 1ste Mai ble etablert i 1899. De første årene var Gjøstein bladstyrer og avisens faktiske redaktør.«Gjøstein, Johan», Arbeidernes Leksikon, bind III, Oslo 1933 Han var blant stifterne av Stavanger sosialdemokratiske forening i 1892 og var med å stifte flere fagforeninger i byen. I mange år var han formann i Stavanger arbeiderparti og medlem av partiets landsstyre. Under stridighetene i Arbeiderpartiet var han en markert talsmann for høyrefløyen, og han fulgte Norges Socialdemokratiske Arbeiderparti etter partisplittelsen i 1921.

Fra 1899 til 1931 var han medlem av bystyret i Stavanger, og fra 1902 til 1913 satt han i formannskapet. I årene 1911 og 1912 var han ordfører i byen. Han var lærerrepresentant i skolestyret 1896–1900 og hadde ellers en rekke lokale verv. 

Fra 1913 til 1924 var han stortingsrepresentant. Han ble valgt inn for Verket krets i Stavanger i 1906, men dette valget ble underkjent. Han ble så valgt inn for samme krets i 1913, 1916 og 1919, og deretter for kjøpstedene i Vest-Agder og Rogaland i 1922. Han var hele tiden medlem av kirkekomiteen / kirke- og skolekomiteen og dens sekretær 1919–21 og formann 1922–24. Etter at han gikk over til det nye sosialdemokratiske partiet i 1921, var han parlamentarisk leder for dette. I rikspolitikken markerte han seg spesielt som en forkjemper for enhetsskolen. 

Han var gift med Anna Gjøstein (1869–1956) og yngre bror til Ole Georg Gjøsteen (1854–1936). 

En statue av Johan Gjøsten er plassert på Gjøsteins plass i Stavanger. Statuen er laget av kunstneren Erik Haugland. Et bruddstykke av tidligere Oscars gate heter nå Gjøsteins gate; Ekteparet Gjøstein bodde i det som nå er nr 7.

 Bibliografi 
 Bør statskirken ophæves? Et indlæg i diskussionen om hvorvidt statskirkens ophævelse bør opføres paa Det Norske arbeiderpartis program (1918)
 Gatenavn paa folkemaalet i Stavanger, Kommunalt tidsskrift, 1927.

 Referanser 

 Eksterne lenker 

  Om Johan Gjøstein i Norsk biografisk leksikon

Kategori:Stortingsrepresentanter fra Ap
Kategori:Stortingsrepresentanter fra Norges Socialdemokratiske Arbeiderparti
Kategori:Stortingsrepresentanter for Stavanger
Kategori:Stortingsrepresentanter for kjøpstedene i Vest-Agder og Rogaland fylker
Kategori:Stortingsrepresentanter 1913–1915
Kategori:Stortingsrepresentanter 1916–1918
Kategori:Stortingsrepresentanter 1919–1921
Kategori:Stortingsrepresentanter 1922–1924
Kategori:Ordførere i Stavanger
Kategori:Ap-ordførere i Rogaland
Kategori:Norske redaktører
Kategori:Norske skoleledere